เตือนจัดงานปาร์ตี้วันกัญชาโลกให้อยู่ในขอบเขตกฎหมาย พร้อมให้ตำรวจพื้นที่ทำความเข้าใจนักท่องเที่ยวต่างชาติ
พลตำรวจโท ธิติ แสงสว่าง ผู้บัญชาการตำรวจนครบาล เปิดเผยว่า ในวันนี้ที่เป็นวันกัญชาโลก ที่มีการนัดหมายแสดงสัญลักษณ์ที่ถนนข้าวสาร โดยการนัดกันดูดบ้องกัญชานั้น ทางกองบัญชาการตำรวจนครบาลมีมาตรการในการดูแลความเหมาะสมและเรื่องดังกล่าว กองบัญชาการตำรวจนครบาล ได้ประสานกับผู้ประกอบการสถานบันเทิงที่ถนนข้าวสารไปก่อนหน้านี้แล้วและขอให้ทำทุกอย่างภายใต้กรอบของกฎหมาย สิ่งที่ถูกต้องสามารถดำเนินการได้ แต่หากมีสิ่งที่ฝ่าฝืนกฎหมายก็ต้องดำเนินคดี ซึ่งผู้ประกอบการและคนในพื้นที่ทราบกันอยู่แล้ว ส่วนนักท่องเที่ยวต่างชาตินั้น ได้กำชับให้ตำรวจท้องที่ไปดูแลอย่างใกล้ชิด พร้อมแจ้งเตือนขอบเขตของการใช้กัญชาภายใต้กฎหมายของประเทศไทย เพื่อไม่ให้เสียบรรยากาศในการท่องเที่ยว